
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2022[footnoteRef:1], [1:  	Ú. v. EÚ L 45, 24.2.2022.] 

–	so zreteľom na konsolidovanú ročnú účtovnú závierku Európskej únie za rozpočtový rok 2022 (COM(2023)0391 – C9‑0257/2023)[footnoteRef:2], [2:  	Ú. v. EÚ C, C/2023/2, 12.10.2023.] 

–	so zreteľom na výročnú správu európskeho dozorného úradníka pre ochranu údajov za rok 2022,
–	so zreteľom na výročnú správu Dvora audítorov o plnení rozpočtu za rozpočtový rok 2022 spolu s odpoveďami inštitúcií[footnoteRef:3], [3:  	Ú. v. EÚ C, C/2023/103, 4.10.2023.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2022 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2023/112, 12.10.2023.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1.] 

–	so zreteľom na nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES, a najmä na jeho článok 54,
–	so zreteľom na článok 100 a prílohu V k rokovaciemu poriadku,
–	so zreteľom na stanovisko Výboru pre občianske slobody, spravodlivosť a vnútorné veci,
–	so zreteľom na správu Výboru pre kontrolu rozpočtu (A9-0086/2024),
1.	udeľuje európskemu dozornému úradníkovi pre ochranu údajov absolutórium za plnenie rozpočtu európskeho dozorného úradníka pre ochranu údajov za rozpočtový rok 2022;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, európskemu dozornému úradníkovi pre ochranu údajov, Európskej rade, Rade, Komisii, Dvoru audítorov, Súdnemu dvoru Európskej únie, európskemu ombudsmanovi a Európskej službe pre vonkajšiu činnosť a aby zabezpečila ich uverejnenie v Úradnom vestníku Európskej únie (v sérii L).

[bookmark: _Toc161738569]2. Uznesenie Európskeho parlamentu z 11. apríla 2024 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2022, oddiel IX – Európsky dozorný úradník pre ochranu údajov (2023/2138(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2022, oddiel IX – Európsky dozorný úradník pre ochranu údajov,
–	so zreteľom na článok 100 a prílohu V k rokovaciemu poriadku,
–	so zreteľom na stanovisko Výboru pre občianske slobody, spravodlivosť a vnútorné veci,
–	so zreteľom na správu Výboru pre kontrolu rozpočtu (A9-0086/2024),
A.	keďže v súvislosti s postupom udelenia absolutória chce orgán udeľujúci absolutórium podčiarknuť osobitný význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu na základe výkonnosti a dobrého riadenia ľudských zdrojov;
B.	keďže ochrana osobných údajov je základným právom chráneným právnymi predpismi EÚ a zakotveným v článku 8 Charty základných práv Európskej únie;
C.	keďže v článku 16 Zmluvy o fungovaní Európskej únie sa stanovuje, že dodržiavanie pravidiel týkajúcich sa ochrany fyzických osôb, pokiaľ ide o spracúvanie osobných údajov, ktoré sa ich týkajú, podlieha kontrole nezávislého orgánu;
D.	keďže v nariadení (EÚ) 2018/1725 sa ustanovuje vytvorenie takéhoto nezávislého orgánu, európskeho dozorného úradníka pre ochranu údajov (ďalej len „dozorný úradník“), ktorý je zodpovedný za ochranu a zaručenie práva na ochranu údajov a súkromie a ktorého úlohou je zabezpečiť, aby inštitúcie a orgány, úrady a agentúry Únie prijali prísnu kultúru ochrany údajov;
E.	keďže dozorný úradník vykonáva svoje funkcie v úzkej spolupráci s ďalšími orgánmi pre ochranu osobných údajov ako súčasť Európskeho výboru pre ochranu údajov (EDPB) a slúži verejným záujmom, pričom sa riadi zásadami nestrannosti, integrity, transparentnosti a vecnosti;
F.	keďže dozorný úradník delegoval do 13. novembra 2022 právomoci povoľujúceho úradníka na riaditeľa a následne na vedúceho administratívy v súlade s listinou úloh a povinností týkajúcich sa rozpočtu a administratívy dozorného úradníka predloženou v súlade s článkom 72 ods. 2 nariadenia Európskeho parlamentu a Rady (EÚ, Euratom) 2018/1046, pričom funkciu účtovníka dozorného úradníka vykonáva účtovník Komisie v súlade s rozhodnutím európskeho dozorného úradníka pre ochranu údajov z 1. marca 2017;
1.	konštatuje, že rozpočet dozorného úradníka patrí do okruhu 7 VFR (Európska verejná správa), ktorý v roku 2022 predstavoval celkovo 11,6 miliardy EUR, t. j. 5,9 % rozpočtových výdavkov Únie; konštatuje, že rozpočet dozorného úradníka predstavoval 0,17 % rozpočtových prostriedkov okruhu 7 VFR;
2.	poznamenáva, že Európsky dvor audítorov (ďalej len „Dvor audítorov“) vo výročnej správe za rozpočtový rok 2022 preskúmal vzorku 60 transakcií v oddiele Administratíva, rovnako ako v roku 2021; ďalej konštatuje, že podľa Dvora audítorov administratívne výdavky zahŕňajú výdavky na ľudské zdroje vrátane dôchodkov, ktoré v roku 2022 predstavovali približne 70 % celkových administratívnych výdavkov, a výdavky na budovy, zariadenie, energie, komunikáciu a informačné technológie a že z jeho dlhoročnej práce možno usudzovať, že tieto výdavky sú celkovo nízkorizikové;
3.	konštatuje, že Dvor audítorov preskúmal v rámci auditu za rok 2022 systémy dohľadu a kontroly dozorného úradníka, najmä vykonávanie noriem vnútornej kontroly, riadenie rizík a fungovanie kľúčových kontrol stanovených v nariadení o rozpočtových pravidlách, a vykonal aj ex ante a ex post kontroly platieb;
4.	konštatuje, že 14 zo 60 (23 %) operácií obsahovalo chyby, ale že Dvor audítorov na základe piatich vyčíslených chýb odhaduje, že chybovosť bola pod prahom významnosti;
5.	s uspokojením konštatuje, že Dvor audítorov vo výročnej správe za rozpočtový rok 2022 uvádza, že nezistil žiadne konkrétne problémy týkajúce sa dozorného úradníka;
Rozpočtové a finančné riadenie
6.	keďže konečný schválený rozpočet dozorného úradníka v roku 2022 bol 20 266 000 EUR, čo v porovnaní s rokom 2021 predstavovalo zvýšenie o 4,12 %; konštatuje, že dozorný úradník dostal pripísané príjmy vo výške 50 000 EUR v súvislosti so službami poskytovanými dozornému orgánu EZVO na základe dohody o úrovni poskytovaných služieb; konštatuje, že rozpočet dozorného úradníka sa vzťahuje aj na činnosť nezávislého sekretariátu Európskeho výboru pre ochranu údajov (ďalej len „výbor“);
7.	s uspokojením konštatuje, že v roku 2022 bola miera plnenia rozpočtu 98 %, čo je viac ako v predchádzajúcom roku, keď dosahovala 86 %;
8.	konštatuje, že útočná vojna Ruska proti Ukrajine vytvorila tlak na rozpočet dozorného úradníka, a to aj v podobe rastúcej inflácie a úpravy platov, a výrazne zvýšila náklady na energie a ceny výrobkov a služieb nadobúdaných na základe verejného obstarávania a dohôd o úrovni poskytovaných služieb s inými inštitúciami; víta vnútorné prerozdeľovanie prostriedkov v rámci rozpočtových kapitol vykonané v priebehu roka 2022 s cieľom optimalizovať plnenie rozpočtu;
9.	konštatuje, že v roku 2022 bol priemerný čas na realizáciu platby 21,54 dňa, čo je nárast v porovnaní s rokom 2021, keď sa platby realizovali v priemere za 19,98 dňa; víta zavedenie nového systému elektronických platieb na spracovanie faktúr súvisiacich s nákladmi na služobné cesty, ktoré vopred uhradila cestovná kancelária, od ktorého sa očakáva, že keď bude plne funkčný, pomôže skrátiť čas potrebný na realizáciu platieb; vyzýva dozorného úradníka, aby zvážil možnosť rozšírenia tohto systému aj na ďalšie druhy platieb;
10.	konštatuje, že rozpočet dozorného úradníka na služobné cesty zamestnancov sa po obnovení cestovania po pandémii ochorenia COVID-19 zvýšil v období 2021 až 2022 zo 41 000 EUR na 251 000 EUR, t. j. o 512 %; ďalej konštatuje, že v rámci tohto celkového rozpočtu mal dozorný úradník v roku 2022 rozpočet na služobné cesty osoby dozorného úradníka vo výške 33 000 EUR, čo predstavuje zvýšenie o 560 % v porovnaní s rozpočtom v roku 2021, keď to bolo 5 000 EUR; konštatuje, že zvýšenie inflácie a výrazné zvýšenie cien energie v roku 2022 v súvislosti s útočnou vojnou Ruska proti Ukrajine mali nepriaznivý vplyv na letenky a náklady na hotely a viedli k zvýšeniu nákladov na služobné cesty;
Vnútorné riadenie, výkonnosť a vnútorná kontrola
11.	konštatuje, že v roku 2022 preskúmal dozorný úradník svoju stratégiu na roky 2020 – 2024 v polovici trvania, pričom sa zameral na tri piliere (výhľad, opatrenia a solidarita), a stanovil si novú víziu a priority na obdobie 2022 – 2024 s cieľom „vytvoriť bezpečnejšiu digitálnu budúcnosť“;
12.	uznáva významné organizačné zmeny a príslušnú revíziu rokovacieho poriadku, ktoré dozorný úradník vykonal v roku 2022 s cieľom podporiť vývoj svojich úloh a zefektívniť procesy s ohľadom na rýchlo sa meniace medzinárodné prostredie; konštatuje najmä, že v rámci týchto zmien vytvoril dozorný úradník novú funkciu vedúceho sekretariátu dozorného úradníka na úrovni generálneho tajomníka, špecializované oddelenie právnej služby, úsek riadenia a vnútorného súladu, dva nové operačné úseky v oddelení dohľadu a presadzovania, nový finančný úsek v oddelení ľudských zdrojov, oddelenie pre rozpočet a administratívu a zastúpenie v Štrasburgu;
13.	konštatuje, že nadobudnutím účinnosti nariadenia Európskeho parlamentu a Rady (EÚ) 2022/991[footnoteRef:6], ktorým sa mení nariadenie Európskeho parlamentu a Rady (EÚ) 2016/794[footnoteRef:7] o zriadení Europolu, 28. júna 2022, sa skutočne posilnili funkcie dohľadu dozorného úradníka v súvislosti s operačnými osobnými údajmi spracúvanými Europolom v rámci jeho mandátu; konštatuje, že cieľom organizačných zmien zavedených v roku 2022, najmä vytvorenia nového pododvetvia v oddelení dohľadu a presadzovania so špecializovanými zamestnancami, bolo najmä zohľadniť osobitné právomoci dozorného úradníka v súvislosti s dohľadom nad agentúrami v priestore slobody, bezpečnosti a spravodlivosti, pričom sa prihliadlo aj na nové právomoci dozorného úradníka v oblasti dohľadu vo vzťahu k Europolu; vyzýva dozorného úradníka, aby informoval orgán udeľujúci absolutórium o každom ďalšom rozšírení svojho mandátu a vplyve na zdroje; [6:  	Nariadenie Európskeho parlamentu a Rady (EÚ) 2022/991 z 8. júna 2022, ktorým sa mení nariadenie (EÚ) 2016/794, pokiaľ ide o spoluprácu Europolu so súkromnými subjektmi, spracúvanie osobných údajov Europolom na podporu vyšetrovania trestných činov a úlohu Europolu v oblasti výskumu a inovácií (Ú. v. EÚ L 169, 27.6.2022, s. 1).]  [7:  	Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).] 

14.	konštatuje, že ako súčasť zmien vykonaných v roku 2022 sa dozorný úradník usiloval o zefektívnenie svojich vnútorných postupov s cieľom dôslednejšie viesť vyšetrovania a presunúť špecializovaných zamestnancov; konštatuje, že vyšetrovanie sťažností v súvislosti s presadzovaním práva, napr. sťažností na odpovede Europolu na žiadosti občanov o prístup k údajom, je často veľmi zložité a vzhľadom na zapojenie viacerých zainteresovaných strán do tohto procesu trvá v priemere dlhšie ako vyšetrovanie iných sťažností;
15.	konštatuje, že dozornému úradníkovi bolo v roku 2022 doručených 367 sťažností, čo je o 47 viac ako v roku 2021, z čoho 65 bolo prípustných a 302 neprípustných, a ďalších 129 prípustných sťažností bolo v roku 2022 v štádiu riešenia; víta úsilie dozorného úradníka znížiť vysoký počet neprípustných sťažností, ktorý sa od roku 2019 zdvojnásobil a vyžaduje si tak viac zdrojov na ich riešenie; konštatuje, že dozorný úradník vydal konečné rozhodnutie, stanovisko alebo odpoveď v 23 zo 65 prípadov sťažností prijatých v roku 2022 v priemere do 42 dní; ďalej konštatuje, že sťažnosti týkajúce sa odpovedí Europolu na žiadosti občanov o prístup k údajom sa podarilo vyriešiť v priemere od piatich do 12 mesiacov; konštatuje, že dozorný úradník nepretržite prehodnocuje svoje postupy a v prípade potreby zavádza zlepšenia na základe získaných poznatkov z minulosti s cieľom ešte väčšmi zefektívniť vybavovanie sťažností v záujme ich rýchlejšieho riešenia napriek obmedzeniam zdrojov;
16.	konštatuje, že v roku 2022 vykonal dozorný úradník dve predbežné vyšetrovania podozrení z možného porušenia pravidiel ochrany údajov inštitúciou Únie a pokračoval v troch prebiehajúcich formálnych vyšetrovaniach vo forme auditov ochrany údajov, z ktorých jedno bolo ukončené v apríli 2022; ďalej konštatuje, že dozorný úradník začal aj štyri vyšetrovania vo forme auditov ochrany údajov na základe sťažností týkajúcich sa webových sídiel určitých inštitúcií, orgánov, úradov a agentúr Únie a jedno vyšetrovanie v oblasti priestoru slobody, bezpečnosti a spravodlivosti a pokračoval vo vyšetrovaniach, ktoré začal v predchádzajúcich rokoch; konštatuje, že audit v Europole vykonaný dozorným úradníkom v oblasti spracúvania osobných údajov maloletých osôb do veku 15 rokov označených ako podozrivé osoby, ktoré Europolu poskytli tretie krajiny a medzinárodné organizácie, skončil v septembri 2023 po takmer 10-mesačnom vyšetrovaní a po tom, ako túto tému pôvodne nastolil dozorný úradník v odporúčaniach adresovaných Europolu v decembri 2018 týkajúcich sa spracúvania citlivých údajov;
17.	vyzýva dozorného úradníka, aby zlepšil postup a prioritne riešil zaobchádzanie s osobnými údajmi týkajúcimi sa maloletých osôb do 15 rokov, keďže ide o zraniteľné skupiny, ktoré potrebujú zvýšenú ochranu, a preto si vyžadujú prednostné postavenie;
18.	konštatuje, že 16. septembra 2022 podal dozorný úradník žalobu na Súdny dvor Európskej únie o neplatnosť dvoch ustanovení zmeneného nariadenia o Europole, ktorú Súdny dvor neskôr zamietol; zdôrazňuje, že to, že sa dozorný úradník v rámci svojej funkcie dohľadu obracia v dôležitých právnych otázkach na Súdny dvor, by sa nemalo považovať za prekážku lojálnej spolupráce a dobrých vzťahov medzi dozorným úradníkom a subjektmi, nad ktorými vykonáva dohľad;
19.	s uspokojením konštatuje, že dozorný úradník vypracoval koncom roka 2022 nový rámec riadenia rizík, čím posilnil svoj rámec vnútornej kontroly a začlenil analýzu rizík do svojho ročného plánovania, v ktorom by sa mali každoročne určovať vstupy pre priority dozorného úradníka;
20.	oceňuje dôležitú úlohu konzultácií s dozorným úradníkom a jeho poradenstva v legislatívnom procese; konštatuje, že v reakcii na žiadosti o legislatívne konzultácie poskytol dozorný úradník v roku 2022 poradenstvo Komisii a spoluzákonodarcom vo forme 27 stanovísk (12 v roku 2021), 49 formálnych pripomienok (76 v roku 2021) a 30 neformálnych pripomienok (29 v roku 2021);
21.	naliehavo vyzýva dozorného úradníka, aby preskúmal svoj rokovací poriadok, pokiaľ ide o zabezpečenie a včasné preskúmanie sťažností občanov, pričom zohľadní všetky relevantné informácie, a aby informoval orgán udeľujúci absolutórium o pokroku dosiahnutom v tejto oblasti;
Ľudské zdroje, rovnosť a dobré pracovné podmienky zamestnancov
22.	konštatuje, že ku koncu roka 2022 zamestnával dozorný úradník 127 zamestnancov v porovnaní so 124 zamestnancami ku koncu roka 2021 a 114 o rok predtým; konštatuje, že dozorný úradník zamestnával 52 zmluvných zamestnancov podľa článku 3 písm. b) služobného poriadku a šesť dočasných zamestnancov podľa článku 2 písm. b) a c); ďalej konštatuje, že dozorný úradník zamestnával v roku 2022 osem externých poskytovateľov služieb pracujúcich na mieste; vyzýva dozorného úradníka, aby informoval orgán udeľujúci absolutórium o zavedených opatreniach, ktoré majú zabezpečiť, aby sa prístup externých poskytovateľov služieb k informáciám riadil v súlade s úrovňou dôvernosti príslušných záležitostí;
23.	domnieva sa, že vzhľadom na zvýšenie pracovného zaťaženia v dôsledku nových úloh a povinností pridelených dozornému úradníkovi, ako aj na mnohé ďalšie legislatívne konzultácie a súbory údajov, ktoré treba monitorovať, by dozorný úradník potreboval primerané zvýšenie počtu zamestnancov, aby sa zachovali efektívne pracovné postupy s primeraným časom odozvy; nabáda dozorného úradníka, aby svojim zamestnancom poskytoval trvalé pracovné zmluvy s cieľom zaručiť kontinuitu činností a istotu práce;
24.	konštatuje, že miera obsadenosti plánu pracovných miest dosahovala ku koncu roka 2022 86,9 %; vyjadruje poľutovanie nad tým, že miera obsadenosti plánu pracovných miest bola nižšia ako cieľ na rok 2022; berie na vedomie nedostatok kvalifikovaných odborníkov; nabáda dozorného úradníka, aby preskúmal užitočné stratégie na zvýšenie viditeľnosti voľných pracovných miest; konštatuje, že dozorný úradník zorganizoval v roku 2022 externé výberové konanie na vytvorenie rezervného zoznamu špecializovaných uchádzačov s ohľadom na potreby prijímania zamestnancov od roku 2022;
25.	konštatuje, že vzhľadom na ponaučenia z pandémie ochorenia COVID-19 prijal dozorný úradník v máji 2022 nové rozhodnutie o pracovnom čase a hybridnej práci, podľa ktorého môžu zamestnanci až tri dni v týždni variabilne meniť svoj pracovný čas v závislosti od režimu pružného pracovného času a telepráce; víta výsledky prieskumu medzi zamestnancami uskutočneného po prijatí tohto rozhodnutia, z ktorého vyplynulo, že väčšina zamestnancov je spokojná s novými pracovnými podmienkami;
26.	blahoželá dozornému úradníkovi, že medzi jeho zamestnancami bolo v roku 2022 zastúpených 22 národností, čo predstavuje zlepšenie v porovnaní s 21 národnosťami v roku 2021 a napriek nadmernému zastúpeniu piatich národností ide o dobrý výsledok pre takúto malú inštitúciu; vyzýva dozorného úradníka, aby sa usiloval o dosiahnutie spravodlivejšieho geografického zastúpenia medzi všetkými členskými štátmi, pričom bude osobitnú pozornosť venovať riešeniu nedostatočného zastúpenia niektorých krajín;
27.	konštatuje, že v roku 2022 zamestnával dozorný úradník 64 % žien a 36 % mužov, t. j. pokračoval trend z predchádzajúcich rokov, keď bolo rozdelenie medzi ženami a mužmi 63 % – 37 %; vyjadruje poľutovanie nad tým, že v roku 2022 neboli na vyšších riadiacich pozíciách žiadne ženy, zatiaľ čo na štyroch stredných riadiacich pozíciách sa počas roka podarilo dosiahnuť vyvážené rodové zastúpenie; vyzýva dozorného úradníka, aby pokračoval vo svojom úsilí dosiahnuť rodovo vyvážené zastúpenie zamestnancov;
28.	s uspokojením konštatuje, že v roku 2022 neboli nahlásené žiadne prípady vyhorenia alebo obťažovania medzi zamestnancami; víta, že dozorný úradník zriadil pracovnú skupinu na prediskutovanie otázok súvisiacich s distribúciou a prideľovaním práce v nadväznosti na výsledky prieskumu spokojnosti zamestnancov, ktorý sa uskutočňuje raz za dva roky (najnovšie v júni 2022), podľa ktorých sa niektorí zamestnanci dozorného úradníka domnievajú, že pracovné zaťaženie nie je rovnomerne ani správne rozdelené medzi tímy a kolegov; žiada dozorného úradníka, aby informoval orgán udeľujúci absolutórium o výsledkoch diskusií pracovnej skupiny a o podrobnostiach pripravovaného akčného plánu;
29.	víta pokračujúce úsilie dozorného úradníka o aktívne zlepšovanie fyzickej a duševnej pohody svojich zamestnancov;
30.	s uspokojením konštatuje, že dozorný úradník prijal v roku 2022 18 stážistov, ktorí boli rovnako odmeňovaní a mali rovnaké pracovné podmienky ako ostatní zamestnanci;
Etický rámec a transparentnosť
31.	konštatuje, že dozorný úradník sa v roku 2022 zameral na zvýšenie informovanosti zamestnancov o etickom rámci dozorného úradníka/Európskeho výboru pre ochranu údajov organizovaním povinných špecializovaných školení pre všetkých zamestnancov a úvodných školení pre nových pracovníkov dozorného úradníka/Európskeho výboru pre ochranu údajov; nabáda dozorného úradníka, aby naďalej zvyšoval informovanosť a organizoval prieskumy s cieľom posúdiť úroveň informovanosti zamestnancov o etickom rámci dozorného úradníka/Európskeho výboru pre ochranu údajov;
32.	víta celkovo vysokú úroveň transparentnosti, ktorú dozorný úradník dosiahol v súvislosti so svojimi činnosťami, najmä pokiaľ ide o uverejňovanie programu a vyhlásenia o svojich záujmoch a záujmoch vedúceho administratívy v súlade s kódexom správania dozorného úradníka z roku 2019; vyjadruje poľutovanie nad tým, že dozorný úradník sa rozhodol uplatňovať kódex správania pre dozorného úradníka aj na vedúceho administratívy namiesto prijatia osobitného kódexu správania pre pozície vyššieho manažmentu;
33.	s uspokojením konštatuje, že dozorného úradníka sa od jeho zriadenia nikdy netýkalo žiadne vyšetrovanie Európskeho úradu pre boj proti podvodom (OLAF);
34.	s uspokojením konštatuje, že dve vyšetrovania, ktoré ombudsmanka začala v roku 2022 v súvislosti s dozorným úradníkom, boli uzavreté bez toho, aby bol zistený nesprávny úradný postup;
35.	vyjadruje poľutovanie nad tým, že dozorný úradník sa doposiaľ formálne nezapojil do registra transparentnosti; víta však zosúladenie pravidiel transparentnosti dozorného úradníka so zásadami registra transparentnosti, pokiaľ ide o povinné predbežné kontroly stretnutí tretích strán s dozorným úradníkom a vedúcim jeho administratívy; zdôrazňuje, že transparentnosť by sa mohla lepšie zachovať, ak by sa aktívne zapísal do registra transparentnosti; opätovne vyzýva dozorného úradníka, aby sa zapojil do registra transparentnosti EÚ;
36.	konštatuje, že dozorný úradník zaviedol rámec na predchádzanie konfliktom záujmov na úrovni vyššieho manažmentu a zamestnancov založený na kódexoch správania, zvyšovaní informovanosti a poskytovaní vyhlásení; s uspokojením konštatuje, že v roku 2022 neboli odhalené žiadne prípady konfliktu záujmov;
37.	konštatuje, že dozorný úradník má zavedené vnútorné pravidlá pre oznamovanie protispoločenskej činnosti, ktoré určujú bezpečné cesty a kanály, ktorými môžu zamestnanci upozorniť na podozrenia z podvodu, korupcie alebo akéhokoľvek iného závažného protiprávneho konania bez odhalenia totožnosti oznamovateľa a oznamovaných informácií; konštatuje, že v roku 2022 neboli nahlásené žiadne prípady protispoločenskej činnosti;
Digitalizácia, kybernetická bezpečnosť a ochrana údajov
38.	konštatuje, že rozpočet na IT vybavenie a projekty bol v roku 2022 o 21 % vyšší v porovnaní s rokom 2021; konštatuje, že tieto informácie treba brať v tom kontexte, že aj rozpočet na IT v roku 2021 bol o 20 % vyšší ako v roku 2020;
39.	konštatuje, že dozorný úradník preskúmal v roku 2022 stratégie viacerých inštitúcií EÚ v oblasti IT v rámci rozsiahlej štúdie uskutočniteľnosti v oblasti IT, ktorá slúžila ako základ pre vymedzenie stratégie dozorného úradníka v oblasti IT na nadchádzajúce roky; vyzýva dozorného úradníka, aby informoval orgán udeľujúci absolutórium o výsledku analýzy a jej vplyve na zdroje;
40.	konštatuje, že Európsky parlament poskytuje dozornému úradníkovi ako svojmu poskytovateľovi služieb na úrovni organizácie vybavenie a služby v oblasti IT; víta úsilie dozorného úradníka neustále zlepšovať účinnosť a bezpečnosť svojho digitálneho pracovného priestoru nad rámec toho, čo poskytuje Európsky parlament; konštatuje, že to zahŕňa zvyšovanie kvality a výkonnosti počítačov poskytovaných zamestnancom dozorného úradníka v spolupráci s Európskym parlamentom s ohľadom na stále častejšie využívanie hybridnej práce;
41.	uznáva vedúcu úlohu dozorného úradníka pri zvyšovaní pripravenosti európskych inštitúcií v oblasti kybernetickej bezpečnosti; konštatuje, že dozorný úradník v roku 2022 aj naďalej zvyšoval svoju pripravenosť chrániť osobné údaje a citlivé informácie pred kybernetickými útokmi s ohľadom na rýchly vývoj hrozieb v oblasti kybernetickej bezpečnosti; blahoželá dozornému úradníkovi za to, že v záujme všetkých inštitúcií preskúmal svoje bezpečnostné politiky a metodiky a prispôsobil zmluvné požiadavky v oblasti kybernetickej bezpečnosti usmerneniam CERT-EU pred nadobudnutím účinnosti aktu EÚ o kybernetickej bezpečnosti; konštatuje, že dozorný úradník nebol v roku 2022 vystavený žiadnemu kybernetickému útoku;
42.	konštatuje, že dozorný úradník testuje a vyvíja inovatívne riešenia v oblasti IT s otvoreným zdrojovým kódom, ktoré rešpektujú súkromie; domnieva sa, že dozorný úradník by sa o tieto skúsenosti mal podeliť s ostatnými inštitúciami EÚ;
43.	víta následné opatrenia dozorného úradníka v súvislosti s rozsudkom vo veci Schrems II, ktoré sa v roku 2022 zamerali najmä na zmluvy inštitúcií EÚ so súkromnými subjektmi, najmä veľkými poskytovateľmi IKT, a na dohody medzi inštitúciami EÚ a verejnými orgánmi mimo EÚ/EHP alebo medzinárodnými organizáciami;
Budovy
44.	konštatuje, že po odsťahovaní ombudsmanky koncom roka 2021 boli dozorný úradník a EDPB v roku 2022 jedinými nájomcami príslušnej budovy Európskeho parlamentu; konštatuje, že po odsťahovaní ombudsmanky boli tri poschodia budovy plne renovované, aby sa tam mohli nasťahovať zamestnanci dozorného úradníka a EDPB a priestory sa mohli prispôsobiť novým pracovným podmienkam po pandémii ochorenia COVID-19;
45.	konštatuje, že pokiaľ ide o prístup do budovy dozorného úradníka, uplatňujú sa rozhodnutia prijaté a vykonávané Európskym parlamentom v rámci jeho politiky v oblasti budov; vyzýva dozorného úradníka, aby upozorňoval na potreby osôb so zníženou pohyblivosťou alebo zdravotným postihnutím a aby informoval orgán udeľujúci absolutórium o každom novom rozhodnutí prijatom v tejto súvislosti;
Životné prostredie a udržateľnosť
46.	konštatuje, že dozorný úradník sa nepripojil k schéme pre environmentálne manažérstvo a audit (EMAS), ale zaviedol niekoľko opatrení na zníženie svojej environmentálnej stopy, napríklad obmedzenie spotreby papiera v nadväznosti na digitalizáciu procesov v oblasti ľudských zdrojov alebo recykláciu odpadu; konštatuje, že pokiaľ ide o environmentálnu infraštruktúru, na budove prenajatej od Európskeho parlamentu neboli nainštalované žiadne solárne panely; vyzýva dozorného úradníka, aby informoval orgán udeľujúci absolutórium o každom novom rozhodnutí inštalovať na svoju budovu solárne panely;
47.	víta, že dozorný úradník naďalej podporuje udržateľnú mobilitu svojich zamestnancov tým, že im uhrádza 50 % ceny mesačných/ročných lístkov na využívanie verejnej dopravy a vyčleňuje vo svojich garážach dostatočný priestor na zaparkovanie ich bicyklov;
Medziinštitucionálna spolupráca
48.	víta rozpočtové a administratívne úspory dosiahnuté vďaka medziinštitucionálnej spolupráci, najmä uzavretie dohôd o úrovni poskytovaných služieb s Európskym parlamentom v súvislosti s prenájmom jeho priestorov a používaním jeho aplikácií IT, hardvérových dodávok a údržby, ako aj s Komisiou v oblasti služieb IKT;
49.	konštatuje, že dozorný úradník úzko, aj keď neformálne, spolupracuje s úradom OLAF, Európskou prokuratúrou a Dvorom audítorov, ktorým poskytuje poradenstvo o konkrétnych projektoch a otázkach súvisiacich s jeho úlohou dohľadu; víta najmä pravidelný dialóg v roku 2022 s Európskou prokuratúrou ako novovytvorenou inštitúciou; víta, že dozorný úradník je zapojený do štruktúrovanejšej spolupráce s ombudsmankou na základe memoranda o porozumení, ktoré vymedzuje podmienky ich spolupráce na úrovni riešenia sťažností;
50.	konštatuje, že medziinštitucionálna spolupráca s dozorným úradníkom v rámci jeho dozornej úlohy má kľúčový význam pre to, aby ostatné inštitúcie EÚ viac dodržiavali právny rámec na ochranu údajov; blahoželá dozornému úradníkovi za to, že ako prvý orgán uzavrel medziinštitucionálnu zmluvu o poskytovaní služieb Nextcloud so signatárskymi európskymi inštitúciami;
51.	víta kľúčovú úlohu dozorného orgánu v roku 2022 pri koordinácii orgánov pre ochranu osobných údajov členských štátov zastúpených v EDPB s cieľom presadzovať konzistentnú ochranu údajov v celej Únii; konštatuje, že dozorný úradník sa v roku 2022 zapojil do koordinovaných opatrení EDPB 2022, pokiaľ ide o využívanie cloudových služieb v Únii, ktorých cieľom bolo vymieňať si poznatky a osvedčené postupy medzi dozorným úradníkom, inštitúciami EÚ a orgánmi pre ochranu údajov;
Komunikácia
52.	konštatuje, že rozpočet na verejnú komunikáciu a propagačné činnosti na rok 2022 dosahoval 304 665 EUR, čo v porovnaní s rokom 2021 predstavovalo zvýšenie o 19 %; víta komplexnú komunikačnú stratégiu s cieľom zvýšiť informovanosť o úlohe dozorného úradníka a význame dodržiavania pravidiel Únie v oblasti ochrany údajov, zameranú na európske inštitúcie, odborníkov EÚ na ochranu údajov, ako aj širokú verejnosť;
53.	s uspokojením konštatuje, že dozorný úradník zorganizoval v roku 2022 niekoľko komunikačných podujatí v hybridnom režime, najmä významnú medzinárodnú konferenciu s názvom Budúcnosť ochrany údajov: účinné presadzovanie práva v digitálnom svete, na ktorej sa osobne, ako aj na diaľku zúčastnilo viac ako 2 000 účastníkov;
54.	konštatuje, že dozorný úradník komunikuje online prostredníctvom svojho webového sídla a účtov na sociálnych médiách: X (bývalý Twitter) (29 100 sledovateľov), LinkedIn (63 000 sledovateľov), YouTube (275 000 sledovateľov), EU-Voice (5 100 sledovateľov) a EU-Video (690 sledovateľov); uvádza, že dozorný úradník začal v roku 2022 niekoľko kampaní v sociálnych médiách zameraných na podporu konkrétnych iniciatív alebo uskutočňovaných v partnerstve s inými inštitúciami EÚ, aby zvýšil svoj dosah a publikum dostatočne informoval o svojich činnostiach;
55.	berie na vedomie vedúcu úlohu dozorného úradníka pri testovaní a propagácii kanálov sociálnych médií, ktoré prispievajú k stratégii Únie v oblasti údajov a digitálnej suverenity v súlade s právnym rámcom na ochranu údajov;
56.	opakovane vyjadruje svoju podporu, pokiaľ ide o úsilie dozorného úradníka monitorovať a vysvetliť širokej verejnosti nový vývoj v oblasti technológií a jeho potenciálny vplyv na ochranu údajov a súkromia, napríklad prostredníctvom správ TechDispatch a TechSonar; ďalej nabáda dozorného úradníka, aby zvýšil svoje kapacity v oblasti monitorovania technológií a spustil informačné kampane o svojich zisteniach a odporúčaniach.

